Japanski píanóleikarinn Nobuyuki Tsujii hreppti gullverðlaun í Van Cliburnpíanókeppninni árið 2009 og er í dag í hópi fremstu píanista samtímans . Hann nýtur virðingar fyrir innblásna og ástríðufulla túlkun , gífurlega tækni og litríkan tón úr slaghörpunni . Hann hefur haldið einleikstónleika í helstu tónleikasölum vestanhafs og austan þar á meðal í New York , Washington D.C. , í Boston , Vancouver , London og Berlín . Nobu hefur verið gestur helstu hljómsveita víða um heim , meðal þeirra er Hljómsveit Mariinskyleikhússins í St. Pétursborg , Philharmonia Orchestra og BBCfílharmónían í London , Konunglega fílharmóníuhljómsveitin í Liverpool og sinfóníuhljómsveitirnar í Seattle , Baltimore og Basel . Af hljómsveitarstjórum sem hann hefur unnið með má nefna Valery Gergiev , Vladimir Ashkenazy , Vladimir Spivakov , Juanjo Mena , Vasily Petrenko , Thierry Fischer og Yutaka Sado . Þá hefur Nobu komið fram með helstu hljómsveitum heimalands síns Japönsku fílharmóníunni . NHKsinfóníunni , Yomiuri Nipponhljómsveitinni , Tokyo sinfóníunni og Orchestra Ensemble Kanazawa . Nobu hljóðritar eingöngu fyrir Avex Classics International útgáfuna og hefur á undanförnum árum leikið þekkt verk inn á nokkrar metsöluplötur , þar á meðal 2. píanókonsert Rakhmanínovs með Þýsku sinfóníuhljómsveitinni í Berlín , 1. píanókonsert Tsjajkovskíjs með Yukata Sado og BBC fílharmóníunni og Keisarakonsert Beethovens með Orpheus kammerhljómsveitinni . Þá leikur Nobu einleiksverk eftir Chopin , Mozart , Debussy og Liszt sem og sínar eigin tónsmíðar á nokkrum geisladiskum . Seinna í þessum mánuði leikur Nobuyuki Tsujii 1. píanókonsert Tsjajkovskíjs í tvígang með Fílharmóníuhljómsveitinni í Liverpool undir stjórn Petrenkos og í júní leikur hann G-dúr píanókonsert Ravels með austurrísku Tonkünstler hljómsveitinni á nokkrum stöðum í Austurríki , m.a. og í Musikvereinsalnum í Vínarborg . Þá leikur Nobu síðsumars fjölbreytt einleiksprógramm á útitónleikum í þýsku borginni Friedrichshafen . Í nóvember 2018 heldur Nobu í tónleikaferð um Japan með Sinfóníuhljómsveit Íslands og Vladimir Ashkenazy . Hér má lesa viðtal við Nobu í tilefni tónleikaferðarinnar .